15.3.2023 г.
BG
Официален вестник на Европейския съюз
C 96/33
След Втората световна война частното преработване бива забранено и най-голям преработвател на сини сливи става заводът във Фордон (днес район на Бидгошч).
Поради търсенето на сини сливи от преработвателното предприятие във Фордон и от ресторантите в района, поради близостта на търговския път по Висла, както и поради блaгоприятния климат овощарството се превръща във важен икономически фактор за жителите на долината на Долна Висла.
Гледката на медни казани (на полски: kocioł kuprowy от латинската дума cuprum — мед), бъркалки (на полски: bocian) и огнища се е превърнала в неизменна част от обстановката в околните села.
Производството на конфитюр от сини сливи в долината на Долна Висла е предмет на докторска дисертация със заглавие „Stirring the pot in Poland: traditional plum jam, regional identity, and rural development in the Lower Vistula Valley“ [„Да разбъркаш казана в Полша: традиционният конфитюр от сливи, идентичността на региона и развитието на селските райони в долината на Долна Висла“], разработена в университета Корнел.
Резултатите от научните изследвания показват, че жителите на общините в долината на Долна Висла с желание отглеждат традиционните сортове растения, а дейността им допринася за опазването на биологичното разнообразие и за съхраняването на специфичния характер на географския район, създаден през вековете.
Освен това при научни изследвания, проведени в университета „Кажимеж Велики“ в Бидгошч и посветени на кулинарното наследство и на развитието на туризма, е установено, че продуктът „Powidła śliwkowe z Doliny Dolnej Wisły“, получен от овощарството, се е превърнал в емблема на долината на Долна Висла.
Производството на продукта „Powidła śliwkowe z Doliny Dolnej Wisły“ остава важно за местната общност и до днес.
Това се потвърждава от факта, че продуктът може да бъде намерен на панаири и на многобройни демонстрации на приготвяне на конфитюр от сливи, където може да бъде дегустиран и закупен.
Сред тях се откроява „Święto Śliwki“ [„Празник на сливата“], който се провежда от 2001 г. в Strzelce Dolne и е много популярно събитие.
В рамките на няколко години празникът започна да привлича десетки хиляди посетители от цяла Полша.
„Święto Śliwki“ се превърна в двудневно събитие, а журналистите нарекоха долината на Долна Висла „столицата на сливите в Полша“.
Местната телевизия TVP Bydgoszcz и местният клон PIK на държавното радио Polskie Radio популяризират събитието безплатно вече 20 години.
Службата на маршала на Куявско-Поморското воеводство споменава това събитие във връзка с продукта „Powidła śliwkowe z Doliny Dolnej Wisły“ в рекламни материали за туристи.
Свидетелство за високата репутация на продукта „Powidła śliwkowe z Doliny Dolnej Wisły“ са многобройните статии в местната и в националната преса, информацията за него в книгите, описващи традициите в региона, и различните награди, спечелени на конкурси.
В публикациите на Полската камара за регионални и местни продукти „Powidła śliwkowe z Doliny Dolnej Wisły“ се посочва като призната местна марка.
Продуктът „Powidła śliwkowe z Doliny Dolnej Wisły“ е получил два пъти първа награда в своята категория на конкурса „Nasze Kulinarne Dziedzictwo“ [„Нашето кулинарно наследство“].
В продължение на няколко десетилетия производството на продукта „Powidła śliwkowe z Doliny Dolnej Wisły“ се популяризира в материали относно мрежата „Натура 2000“ като традиционен метод за преработка от географския район на долината на Долна Висла, както и в документи, изготвени от Националния фонд за опазване на околната среда и управление на водите.
С цел да съхрани наследството на продукта Етнографският музей в Торун е събрал исторически материали, свързани с конфитюра от сливи и с отглеждането на сливи в долината на Долна Висла, които през 2020 г. е издал на компактдиск, озаглавен „Smażenie powideł metodą tradycyjną“ [„Приготвянето на конфитюр от сливи по традиционен метод“].
Този проект е част от опазването на нематериалното наследство.
Инициативата представлява образователен проект, в който участват етнографи и производители на продукта „Powidła śliwkowe z Doliny Dolnej Wisły“, които имат желание да достигнат до възможно най-голям брой местни жители и училища с цел да се запази жива традицията за производството на конфитюр от сливи.
В училищата проектът се представя по време на учебните занятия.
Препратка към публикуваната продуктова спецификация https://www.gov.pl/web/rolnictwo/wnioski-przekazane-komisji-europejskiej